CELEX: 62022CN0160
Language: mt
Date: 2022-03-03 00:00:00
Title: Kawża C-160/22 P: Appell ippreżentat fit-3 ta’ Marzu 2022 mill-Kummissjoni Ewropea mis-sentenza mogħtija mill-Qorti Ġenerali (It-Tieni Awla) fil-21 ta’ Diċembru 2021 fil-Kawża T-795/19, HB vs Il-Kummissjoni Ewropea

27.6.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 244/14
            
         
      Appell ippreżentat fit-3 ta’ Marzu 2022 mill-Kummissjoni Ewropea mis-sentenza mogħtija mill-Qorti Ġenerali (It-Tieni Awla) fil-21 ta’ Diċembru 2021 fil-Kawża T-795/19, HB vs Il-Kummissjoni Ewropea
      (Kawża C-160/22 P)
      (2022/C 244/17)
      Lingwa tal-kawża: il-Franċiż
      
         Partijiet
      
      
         Appellant: Il-Kummissjoni Ewropea (rappreżentanti: J. Baquero Cruz, J. Estrada de Solà u B. Araujo Arce, aġenti)
      
         Parti oħra fil-proċedura: HB
      
         Talbiet
      
      
                  —
               
               
                  tannulla s-sentenza mogħtija mill-Qorti Ġenerali fil-21 ta’ Diċembru 2021 (T-795/19), sa fejn hija tiċħad bħala inammissibbli r-rikors għal annullament kontra d-deċiżjoni tal-Kummissjoni C(2019)7319 final tal-15 ta’ Ottubru 2019 (punt 1 tad-dispożittiv), u sa fejn hija tikkundanna lill-Kummissjoni għall-ispejjeż, inklużi dawk marbuta mal-proċedura għall-miżuri provviżorji (punt 3 tad-dispożittiv);
               
            
                  —
               
               
                  tibgħat lura l-kawża quddiem il-Qorti Ġenerali sabiex hija tiddeċiedi fuq il-mertu;
               
            
                  —
               
               
                  tikkundanna lil HB għall-ispejjeż.
               
            
         Aggravji u argumenti prinċipali
      
      Insostenn tal-appell tagħha, il-Kummissjoni tinvoka tliet aggravji.
      L-ewwel aggravju huwa bbażat fuq żball ta’ klassifikazzjoni ġuridika: il-Qorti Ġenerali tinjora u tirrendi ineffettivi d-dispożizzjonijiet tad-deċiżjoni meħuda mill-Kummissjoni fl-eżerċizzju tal-prerogattivi tagħha ta’ awtorità pubblika fil-kuntest kuntrattwali, billi tikklassifika dawn il-miżuri bħala kuntrattwali u billi tissuġġettahom għal deċiżjoni mill-qorti li għandha ġurisdizzjoni fir-rigward tal-kuntratt. Din il-klassifikazzjoni ġuridika żbaljata taffettwa l-punti 67 sa 90 tas-sentenza appellata.
      It-tieni aggravju huwa bbażat fuq klassifikazzjoni ġuridika żbaljata fir-rigward tal-ewwel artikolu tad-deċiżjoni (punti 67 sa 78 tas-sentenza) u fuq żnaturament tal-fatti. Billi kklassifikat l-ewwel artikolu tad-deċiżjoni, li jistabbilixxi r-responsabbiltà ta’ HB fit-twettiq ta’ irregolarità fil-proċedura ta’ għoti tal-kuntratt, il-Qorti Ġenerali żnaturat il-fatti u klassifikat b’mod żbaljat l-Artikolu 1 bħala wieħed li huwa ta’ natura kuntrattwali.
      It-tielet aggravju huwa bbażat fuq klassifikazzjoni ġuridika żbaljata fir-rigward tat-tieni u tat-tielet artikolu tad-deċiżjoni (punti 79 sa 86 tas-sentenza). Billi kklassifikat t-tnaqqis tal-prezz tal-kuntratt għal EUR 0 u billi rkuprat l-ammonti diġà mħallsa, il-Kummissjoni ma aġixxietx fil-kuntest kuntrattwali, iżda eżerċitat il-prerogattivi tagħha ta’ awtorità pubblika. Il-Qorti Ġenerali tiżbalja meta tassimila d-dispożizzjonijiet ta’ dawn l-artikoli mal-konsegwenzi ta’ annullament kuntrattwali minħabba frodi jew difett fil-kunsens.